PATVIRTINTA

Kazlų Rūdos „Saulės“ mokyklos direktoriaus

2023 m. sausio 2 d. įsakymu Nr.T-5

**SMURTO IR PATYČIŲ PREVENCIJOS IR INTERVENCIJOS VYKDYMO KAZLŲ RŪDOS „SAULĖS“ MOKYKLOJE TVARKA**

I.BENDROSIOS NUOSTATOS

1. Smurto prevencijos ir intervencijos vykdymo Kazlų Rūdos specialiojoje mokykloje (toliau-Mokykla) tvarka (toliau–Tvarka) parengta vadovaujantis patyčių prevencijos įgyvendinimo rekomendacijomis, patvirtintomis Lietuvos Respublikos švietimo ir mokslo ministro 2017 m. kovo 22 d. įsakymu Nr. V-190 „Dėl smurto prevencijos įgyvendinimo mokyklose rekomendacijų patvirtinimo“, Kazlų Rūdos savivaldybės tarybos 2017 m. gegužės 31 d. sprendimu Nr. TS V (24)- 2837 „ Smurto prevencijos įgyvendinimo Kazlų Rūdos savivaldybės mokyklose tvarkos aprašas“, Lietuvos Respublikos švietimo ir mokslo ministro 2017 m. rugpjūčio 3 d. Patvirtintu įsakymu Nr. V-625 „Rekomendacijos mokykloms dėl smurto artimoje aplinkoje atpažinimo kriterijų ir veiksmų, kilus įtarimui dėl galimo smurto artimoje aplinkoje patvirtinimo“.

2. Ši tvarka nustato Mokyklos direktoriaus, mokytojų, kitų Mokyklos darbuotojų, Vaiko gerovės komisijos, mokinių, jų tėvų (globėjų, rūpintojų) veiklą, sukuriant sveiką, saugią, užkertančią kelią bet kokioms smurto apraiškoms ir žalingiems įpročiams aplinką Mokykloje.

3. Mokyklos direktorius, darbuotojai, mokiniai, jų tėvai vykdydami smurto ir patyčių prevenciją Mokykloje vadovaujasi LR Švietimo įstatymo 56 straipsnio 17 punktu, LR Vaiko teisių pagrindų įstatymu (1996 m. kovo 14 d. Nr. I-1234), Mokyklos nuostatais, Darbo tvarkos taisyklėmis, Mokymo sutartimi, Mokytojų pareigybės aprašymu, Klasės auklėtojo veiklos aprašu, Mokinių pažangos vertinimo tvarka „Šviesoforas“, Rekomendacijomis dėl poveikio priemonių taikymo netinkamai besielgiantiems mokiniams (patvirtinta Lietuvos Respublikos švietimo ir mokslo ministro 2012 m. rugpjūčio 28 d. įsakymu Nr. 1268), LR švietimo ir mokslo ministro 2017 m. rugpjūčio 3 d. įsakymu Nr. V-625 „Rekomendacijos mokykloms dėl smurto artimoje aplinkoje atpažinimo kriterijų ir veiksmų, kilus įtarimui dėl galimo smurto artimoje aplinkoje patvirtinimo“, mokyklos direktoriaus įsakymais, šia Tvarka ir kitais teisės aktais, reglamentuojančiais smurto ir patyčių prevenciją.

4. Tvarkos tikslas - siekiant ugdyti pozityvų mokinio elgesį ir sukurti draugišką ir saugią atmosferą, nustatyti, kokie turi būti daromi veiksmai individualiu, klasės, Mokyklos, šeimos lygmeniu, siekiant užkirsti kelią smurtui ir patyčioms.

5. Tvarka remiasi šiais principais:

5.1. į smurtą ir patyčias būtina reaguoti nepriklausomai nuo jų turinio (dėl lyties, seksualinės orientacijos, negalės, religinės ar tautinės priklausomybės, išskirtinių bruožų ar kt.) ir formos;

5.2. kiekvienas Mokyklos administracijos darbuotojas, pedagogas, švietimo pagalbos specialistas ar kitas darbuotojas, mokinys, pastebėjęs ar sužinojęs apie smurtą ar patyčias, turi reaguoti ir jį stabdyti;

5.3. darbuotojai veiksmų imasi visais atvejais, nepriklausomai nuo pranešančiųjų apie smurtą ar patyčias amžiaus ir pareigų:

5.4. kiekvienas Mokyklos bendruomenės narys geba tinkamai reaguoti patyčių situacijoje.

6. Tvarkoje vartojamos sąvokos:

6.1. Smurtas prieš vaikus – visos fizinės ir/ar emocinio blogo elgimosi, seksualinės prievartos, apleistumo ar aplaidžios priežiūros, komercinio ar kitokio pobūdžio išnaudojimo formos, sukeliančios faktinę ar potencialią žalą vaiko sveikatai, išlikimui, vystymuisi ar orumui, siejant su atsakomybės, pasitikėjimo ar valdžios vaiko atžvilgiu kontekstu.

6.2. Patyčios – tai psichologinę ar fizinę jėgos persvarą turinčio asmens ar asmenų grupės tyčiniai, pasikartojantys veiksmai, siekiant pažeminti, įžeisti, įskaudinti ar kaip kitaip sukelti psichologinę ar fizinę žalą kitam asmeniui;

6.2.1.žodinės patyčios: pravardžiavimas, grasinimas, ujimas, užgauliojimas, užkabinėjimas, erzinimas, žeminimas ir kita;

6.2.2. fizinės patyčios: mušimas, spardymas, spaudimas, dusinimas, užkabinėjimas, turtinė žala ir kita;

6.2.3. socialinės patyčios: socialinė izoliacija arba tyčinė atskirtis, gandų skleidimas ir kt.;

6.2.4. elektroninės patyčios: skaudinančių ir gąsdinančių asmeninių tekstinių žinučių ir/ar paveikslėlių siuntinėjimas, viešų gandų skleidimas, asmeninių duomenų ir komentarų skelbimas, tapatybės pasisavinimas, siekiant sugriauti gerą vardą arba santykius, pažeminti ir kita.

6.2.5. Patyčias patiriantis vaikas – mokinys, iš kurio yra tyčiojamasi.

6.2.6. Besityčiojantysis/skriaudėjas – vaikas ar suaugęs, inicijuojantis patyčias ir/ar prisidedantis prie jų.

6.2.7. Patyčias patiriantis suaugęs – administracijos atstovas, pedagogas, švietimo pagalbos specialistas ar techninis darbuotojas, iš kurio tyčiojasi mokinys (-iai).

6.2.8. Patyčių stebėtojas – asmuo, matantis ar žinantis apie patyčias.

6.3. Smurto ir patyčių prevencija - tai priemonės ir būdai, kuriais siekiama užkirsti kelią socialinės rizikos veiksniams atsirasti arba jų įtakai sumažinti, stiprinti apsauginius veiksnius. Prevencija yra nuolatinis, cikliškas (ne baigtinis) procesas, apimantis esamų arba potencialiai galimų problemų identifikavimą, tinkamų priemonių joms spręsti parinkimą ir vykdymą, poveikio į(si)vertinimą ir tolesnių veiksmų planavimą.

6.4. Smurto ar patyčių intervencija – tai Mokyklos direktoriaus, pavaduotojų, mokytojų, švietimo pagalbos specialistų ir kitų Mokyklos darbuotojų (toliau tekste – Mokyklos darbuotojai) koordinuoti veiksmai, nukreipti į smurto ir patyčių stabdymą, taip pat – švietimo pagalbos priemonių visuma, taikomų smurto ar patyčių atveju, visiems patyčių dalyviams (patiriantiems, besityčiojantiems, stebėtojams), esant poreikiui įtraukiant jų tėvus (globėjus, rūpintojus).

6.5. Smurto ar patyčių prevencijos ir intervencijos stebėsena – patyčių situacijos mokykloje stebėjimas, renkant, analizuojant faktus ir informaciją, svarbią šio reiškinio geresniam pažinimui bei valdymui, reiškinio tolimesnės raidos ir galimo poveikio prognozavimas.

II.SMURTO, PATYČIŲ STEBĖSENA IR PREVENCIJA MOKYKLOJE

7. Smurto ir patyčių prevencija ir intervencija yra svarbi Mokyklos veiklos dalis, kurios planavimu, organizavimu ir stebėsena rūpinasi Mokyklos direktorius, Vaiko gerovės komisijos nariai, socialinis pedagogas, psichologas, klasių auklėtojai, o ją vykdant dalyvauja visi Mokyklos bendruomenės nariai.

8. Mokyklos veikla ir valdymas:

8.1. Mokyklos vadovas atsako už šios tvarkos įgyvendinimą Mokykloje, sveiką, saugią, užkertančią kelią bet kokioms smurto apraiškoms ir žalingiems įpročiams aplinką. Saugios ir palankios mokiniams aplinkos kūrimu rūpinasi Mokyklos Vaiko gerovės komisija.

8.2. Mokykla puoselėja pozityvias vertybes ir bendruomeniškumą (mandagumą, paslaugumą, rūpinimąsi kitais, pagarbą, pasitikėjimą, solidarumą, lygiateisiškumą ir kt.), kurias atitinka visų Mokyklos darbuotojų elgesys ir veikla.

8.3. Mokykloje susitariama dėl elgesio taisyklių (normų), kuriose aiškiai reglamentuojamas tiek pozityvus/laukiamas, tiek neleistinas/nepageidaujamas mokinių elgesys, numatomi mokinių skatinimo, motyvavimo už pozityvų elgesį priemonės ir būdai, jie yra žinomi ir suprantami visiems Mokyklos bendruomenės nariams, jais vadovaujasi kiekvienas Mokyklos darbuotojas, siekdamas atpažinti ir pastiprinti pozityvų mokinių elgesį.

8.4. Mokyklos darbuotojų pareigybių aprašuose numatyta atsakomybė už emociškai saugios mokymo(si) aplinkos Mokykloje puoselėjimą, reagavimą į smurtą ir patyčias pagal Mokyklos nustatytą tvarką.

8.5. Mokyklos bendruomenės nariai pasirašytinai supažindinami su Mokyklos nustatyta ir direktoriaus įsakymu patvirtinta Smurto ir patyčių prevencijos ir intervencijos tvarka bei Lietuvos Respublikos švietimo ir mokslo ministro 2017 m. rugpjūčio 3 d. įsakymu Nr. V-625 „Dėl rekomendacijų mokykloms dėl smurto artimoje aplinkoje atpažinimo kriterijų ir veiksmų, kilus įtarimui dėl galimo smurto artimoje aplinkoje patvirtinimo“.

8.6. Mokyklos bendruomenės nariai nevykdantys nustatytos tvarkos, atsako įstatymu numatyta tvarka.

8.7. Mokykla, vykdydama veiklas, orientuotas į smurto ir patyčių prevenciją, bendradarbiauja su mokinių tėvais, vietos bendruomene, savivaldybėje esančiomis įstaigomis ar organizacijomis, kitais suinteresuotais asmenimis.

9. Smurto ir patyčių prevencijos ir intervencijos vykdymo Tvarkos įgyvendinimą koordinuoja mokyklos Vaiko gerovės komisijos pirmininkas, kuris kasmet:

9.1. inicijuoja Mokyklos bendruomenės narių apklausą ir apibendrina jos rezultatus;

9.2. atlieka Mokyklos fiksuotų pranešimų apie smurtą ir patyčias analizę;

9.3. remdamasis apklausos ir pranešimų apie smurtą ir patyčias analizės duomenimis, kartu su Mokyklos Vaiko gerovės komisijos nariais rengia patyčių prevencijos ir intervencijos priemonių planą;

9.4. aptaria turimą informaciją, svarsto prevencijos ir intervencijos priemonių taikymo plano turinį vaiko gerovės komisijos posėdyje;

9.5. teikia siūlymus Mokyklos direktoriui dėl smurto ir patyčių prevencijos ir intervencijos priemonių įgyvendinimo Mokykloje;

9.6. atlieka kitus Mokyklos patyčių prevencijos ir intervencijos vykdymo Tvarkoje numatytus veiksmus.

10. Nuoseklus ir reguliarus Mokyklos bendruomenės narių socialinių ir emocinių kompetencijų ugdymas:

10.1. nuosekliai ir reguliariai ugdomi mokinių savęs pažinimo, empatijos, problemų sprendimo ir konfliktų sprendimo, pykčio valdymo, streso įveikos, bendravimo ir bendradarbiavimo ir kiti socialiniai įgūdžiai;

10.2. mokinių socialinių ir emocinių kompetencijų ugdymas vykdomas:

10.2.1. integruojant į mokomųjų dalykų turinį;

10.2.2. įgyvendinant prevencines programas;

10.2.3. integruojant į neformaliojo vaikų švietimo veiklas, organizuojant prasmingas, bendruomeniškumą, savanorystę, pilietiškumą, saviraiškų dalyvavimą skatinančias veiklas.

10.3. Mokyklos pedagogai ne rečiau kaip kartą per ketverius metus tobulina kvalifikaciją mokinių socialinių ir emocinių kompetencijų ugdymo srityje, taip pat nuolat tobulina asmenines socialines ir emocines kompetencijas.

10.4. Mokykloje vykdomas tėvų konsultavimas, informavimas, švietimas patyčių ir smurto prevencijos, saugios aplinkos Mokykloje kūrimo klausimais.

11. Pozityvaus Mokyklos mikroklimato kūrimas:

11.1. Mokykloje kuriama mokymo(si) aplinka, palanki asmenybės ūgčiai, kuriami pozityvūs, tarpusavio pagarba, parama ir pasitikėjimu, bendromis vertybėmis grįsti santykiai, puoselėjamos mokinių stiprybės ir galios, skatinami ir stiprinami bendrumo, tapatumo ir priklausymo Mokyklos bendruomenei jausmai;

11.2. pozityvaus Mokyklos mikroklimato kūrimas ir puoselėjimas yra nenutrūkstamas, cikliškas procesas, susidedantis iš nuoseklių penkių etapų:

11.2.1. esamos situacijos įvertinimo: Mokyklos Vaiko gerovės komisija, vadovaudamasi Mokyklos veiklos kokybei įsivertinti ir tobulinti skirtais instrumentais ar kitais pasirinktais būdais (apklausa, stebėjimu, pokalbiais ar kt.), reguliariai renka informaciją apie mokymo(si) aplinkos saugumą, Mokyklos bendruomenės narių tarpusavio santykius ir identifikuoja aktualias problemas.

11.2.2. Mokyklos bendruomenės narių sąmoningumo didinimo ir įsitraukimo: pozityvaus Mokyklos mikroklimato kūrimu ir pozityvių vertybių puoselėjimu rūpinasi Mokyklos direktorius, Mokyklos Vaiko gerovės komisija, į šį procesą įsitraukia visi Mokyklos bendruomenės nariai, sprendimų ieškoma kartu diskutuojant ir tariantis;

11.2.3. tinkamų prevencijos ir intervencijos priemonių (taip pat ir prevencinių programų įgyvendinimo) mikroklimatui gerinti planavimo: numatomos prevencijos ir intervencijos priemonės (toliau tekste – priemonės), siekiant spręsti identifikuotas problemas, mažinti su jomis susijusius rizikos veiksnius ir didinti apsauginių veiksnių įtaką;

11.2.4. priemonių įgyvendinimo: Mokyklos darbuotojai pagal pasiskirstytas atsakomybes įgyvendina numatytas priemones. Priemonių įgyvendinimą koordinuoja Mokyklos Vaiko gerovės komisijos pirmininkas;

11.2.5. Priemonių veiksmingumo vertinimo: klasių auklėtojai kasmet išanalizuoja ir apibendrina turimus pranešimus apie patyčias, informuoja Vaiko gerovės komisijos pirmininką apie prevencijos, intervencijos taikomų priemonių rezultatus klasėje, teikia kitą svarbią informaciją, susijusią su smurtu ir patyčiomis. Priemonės tobulinamos atsižvelgiant į poreikį bei rezultatus.

III.SMURTO, PATYČIŲ INTERVENCIJA MOKYKLOJE

12. Reagavimo į smurtą ir patyčias Mokykloje tvarka:

12.1. visi Mokyklos darbuotojai reaguoja į smurtą ir patyčias nepriklausomai nuo smurto ir patyčių formos, turinio, lyties, amžiaus, socialinio statuso, religinės ar tautinės priklausomybės ar kitų asmens ypatybių;

13. Visais įtariamų ir realių smurto bei patyčių atvejais kiekvienas Mokyklos administracijos darbuotojas, pedagogas ar švietimo pagalbos specialistas, kitas darbuotojas, reaguodamas:

13.1. įsikiša įtarus ir(ar) pastebėjus patyčias – nutraukia bet kokius tokį įtarimą keliančius veiksmus, esant elektroninėms patyčioms, išsaugo įrodymus;

13.2. primena besityčiojančiam Mokyklos nuostatas ir elgesio taisykles;

13.3. jei mokiniui reikia pagalbos, kreipiasi į Mokyklos socialinį pedagogą ar kitą tuo metu už mokinio priežiūrą atsakingą asmenį;

13.4. mokyklos vadovas, socialinis pedagogas ir (ar) kitas tuo metu už mokinį atsakingas darbuotojas nedelsiant apie įvykusį smurto atvejį informuoja policiją, nukentėjusiam nuo smurto mokiniui suteikia pirmąją pagalbą, informuoja nukentėjusio ir smurtavusio mokinio tėvus/globėjus;

13.5. raštu informuoja socialinį pedagogą arba bet kurį kitą Vaiko gerovės komisijos narį apie įtariamas ir (ar) įvykusias patyčias, smurtą.

14. Gavus informaciją Mokyklos Vaiko gerovės komisijos pirmininkas:

14.1. imasi spręsti smurto ir (ar) patyčių situaciją;

14.2. nedelsiant apie susidariusią situaciją praneša Mokyklos direktoriui, kuris priima sprendimą dėl poveikio priemonių taikymo;

14.3. esant sudėtingesnei situacijai, inicijuoja Mokyklos Vaiko gerovės komisijos posėdį.

15. Vaiko gerovės komisija, įvertinusi turimą informaciją:

15.1. numato veiksmų planą (gali būti individualūs pokalbiai su skriaudėju, skriaudžiamuoju, stebėtojais, jų tėvais, klase, kitos priemonės), supažindina su jo nevykdymo pasekmėmis skriaudėją ir jo tėvus (globėjus, rūpintojus); esant poreikiui koreguoja veiksmų planą;

15.2. informuoja Mokyklos direktorių apie esamą situaciją;

15.3. organizuoja, vykdo ir kontroliuoja plane numatytas veiklas, stebi, analizuoja, organizuoja pakartotinius susirinkimus situacijos įvertinimui.

16. Bet kuris Mokyklos darbuotojas, įtariantis, kad vaikas galimai patyrė smurtą ir (ar) patyčias artimoje aplinkoje, nedelsdamas apie tai praneša Mokyklos vadovui.

16.1. Mokyklos darbuotojas pranešęs, kad vaikas galimai patyrė smurtą artimoje aplinkoje, raštu fiksuoja ir informuoja Mokyklos vadovą apie požymius ir visas aplinkybes, kurios sukėlė įtarimą dėl smurto artimoje aplinkoje (pvz. vaiko elgesio ir emocijų pokyčiai, vaiko pasisakymas, vaiko ir jo atstovo pagal įstatymą bendravimo ypatumai ar kita) ir esant galimybei kartu su pranešimu pateikia Mokyklos vadovui ir (ar) jo įgaliotam asmeniui.

17. Mokyklos vadovas ir (ar) Mokyklos darbuotojas, įtariantis, kad vaikas galimai patyrė smurtą ar patyčias artimoje aplinkoje, tačiau dar negalintis užtikrintai to teigti, gali konsultuotis su Mokyklos Vaiko gerovės komisijos nariais arba švietimo pagalbos specialistais (psichologu ar socialiniu pedagogu); nesant galimybių Mokykloje - konsultuotis su savivaldybės švietimo pagalbos ar pedagoginės psichologinės tarnybos specialistais.

18. Mokyklos vadovas, praneša apie vaiko, galimai patyrusio smurtą ar patyčias artimoje aplinkoje, atvejį savivaldybės administracijos vaiko teisių apsaugos skyriui ir (ar) policijai, informuoja Mokyklos Vaiko gerovės komisiją dėl pagalbos vaikui organizavimo ir (ar) teikimo.

19. Mokyklos Vaiko gerovės komisija aptaria vaiko, galimai patyrusio smurtą ar patyčias artimoje aplinkoje, atvejį ir bendradarbiaudama su savivaldybės administracijos vaiko teisių apsaugos skyriumi nustato švietimo ir (ar) kitos pagalbos vaikui ir (ar) šeimai poreikį (psichologinės pagalbos vaikui Mokykloje, švietimo pagalbos ar pedagoginėje psichologinėje tarnyboje, emocinės paramos telefonu ir kita), bendradarbiavimo su vaiko atstovais pagal įstatymą, kitomis institucijomis, užtikrinančiomis vaiko teisių apsaugą ir teikiančiomis pagalbą vaikui ir šeimai.

20. Mokiniui pasityčiojus ar smurtavus prieš administracijos darbuotoją, pedagogą, švietimo pagalbos specialistą ar kitą Mokyklos darbuotoją, asmuo gavęs informaciją, pastebėjęs ir (ar) įtaręs patyčias, informuoja Mokyklos direktorių, kuris priima sprendimą dėl poveikių priemonių taikymo.

21. Administracijos darbuotojui, pedagogui, pagalbos specialistui ar darbuotojui pasityčiojus ar smurtavus prieš vaiką ar kitą Mokyklos darbuotoją, asmuo gavęs informaciją, pastebėjęs ir (ar) įtaręs patyčias informuoja Mokyklos direktorių, kuris priima sprendimą dėl poveikio priemonių taikymo.

22. Visiems smurto ir patyčių dalyviams pagal individualius poreikius Mokykloje teikiama psichologo, socialinio pedagogo ar mokytojų pagalba.

IV.BAIGIAMOSIOS NUOSTATOS

23. Visi dokumentai, esantys vaiko byloje, ir duomenys, susiję su vaiku ir jo asmeniniu gyvenimu, yra konfidencialūs ir naudojami tik tiek, kiek būtina vaiko teisių ir teisėtų interesų apsaugą įgyvendinančioms institucijoms ir mokyklos darbuotojams atlikti pavestas funkcijas.

24. Tvarka skelbiama Mokyklos internetinėje svetainėje adresu: www.krsaules.lt

25. Mokyklos vadovas metinėje veiklos ataskaitoje Kazlų Rūdos savivaldybės tarybai pateikia informaciją apie šios Tvarkos įgyvendinimą, Mokykloje naudojamas aktyvias patyčių prevencijos priemones ir nustatytus patyčių atvejus bei į juos reaguojant atliktus veiksmus.